泛潁
作者：蘇軾
朝代：宋

paragraphs: 我性喜臨水，得潁意甚奇。
到官十日來，九日河之湄。
吏民笑相語，使君老而癡。
使君實不癡，流水有令姿。
遶郡十餘里，不駛亦不遲。
上流直而清，下流曲而漪。
畫船俯明鏡，笑問汝爲誰。
忽然生鱗甲，亂我鬚與眉。
散爲百東坡，頃刻復在茲。
此豈水薄相，與我相娛嬉。
聲色與臭味，顛倒眩小兒。
等是兒戲物，水中少磷緇。
趙陳兩歐陽，同參天人師。
觀妙各有得，共賦泛潁詩。